Catarroja comença els preparatius per a celebrar el 8M
19 febr. 2024

Catarroja, 19 de febrer de 2024.  Amb motiu del 8 de Març, Dia Internacional de la Dona, Catarroja organitza la convocatòria del I Concurs de Cartells 8M del municipi dirigit als joves de la localitat, una iniciativa de l'Ajuntament amb la finalitat d'impulsar les activitats artístiques i creatives de la joventut, així com oferir-los un espai on reivindicar dins del marc de la igualtat de gènere.

El concurs està dirigit a joves d'entre 12 i 30 anys, que estiguen empadronats o desenvolupen la seua activitat estudiantil o laboral dins del municipi. El terme de presentació d'obres finalitzarà el 23 de febrer a les 14 h. La presentació de les obres requerirà inscripció prèvia degudament emplenada i la forma de lliurament de les obres serà presencial a l'Espai Jove en horari d'atenció al públic.

Les obres, que hauran de ser originals i inèdites, es presentaran dins d'un sobre grandària A4, s'identificaran amb un títol i aniran acompanyades amb una breu descripció de l'obra en un document a part. La temàtica és lliure sempre que estiga estretament relacionada amb la igualtat de gènere i la lluita contra el masclisme. Així mateix, ha de contenir una imatge gràfica i un eslògan o lema.

Després de finalitzar el període de presentació de dissenys, les obres seran exposades del 26 de febrer al 14 de març a la sala d'exposicions de l'Espai Jove. Fins al dijous, dia 7 de març, les persones joves de la ciutat podran anar a veure-les i votar les seues tres favorites.

El 8 de març es farà recompte de vots i s'anunciarà la persona guanyadora del concurs. A part del primer premi de 50 euros, es repartiran dos accèssits de 25 euros cadascun. Aquests premis seran lliurats amb una targeta moneder per a utilitzar en els comerços locals adherits a la campanya de l'Ajuntament de Catarroja per a promocionar les compres de proximitat i a la ciutat.

Les bases completes del concurs es poden trobar en la pàgina web municipal.